作者:李義府
標題:在巂州遙敘封禪
內容:天齊標巨鎮，日觀啟崇期。岧嶢臨渤澥，隱嶙控河沂。眺迥分吳乘，淩高屬漢祠。建嶽誠為長，升功諒在茲。帝猷符廣運，玄範暢文思。飛聲總地絡，騰化撫幹維。瑞策開珍鳳，禎圖薦寶龜。創封超昔夏，修禪掩前姬。東後方肆覲，西都導六師。肅駕移星苑，揚罕馭風司。沸鼓喧平陸，凝蹕靜通逵。汶陽馳月羽，蒙陰警電麾。巖花飄曙輦，峰葉蕩春旗。石閭環藻衛，金壇映黼帷。仙階溢秘秬，靈檢耀祥芝。張樂分韶濩，觀禮縱華夷。佳氣浮丹谷，榮光泛綠坻。三始貽遐貺，萬歲受重釐。菲質陶恩獎，趨跡奉軒墀。觸網淪幽裔，乘徼限明時。周南昔已歎，邛西今複悲。